2018. gada Noteikumi Nr.

Rīgā (prot. Nr.   .§)

**Noteikumi par reģionālās attīstības atbalsta pasākumu remigrācijai**

Izdoti saskaņā ar

Reģionālās attīstības likuma 14. panta 2. punktu

**I. Vispārīgie jautājumi**

1. Noteikumi nosaka valsts budžeta piešķiršanas un uzraudzības kārtību reģionālās attīstības atbalsta pasākumam remigrācijai (turpmāk – atbalsta pasākums).

2. Atbalsta pasākumu īsteno Vides aizsardzības un reģionālās attīstības ministrija sadarbībā ar plānošanas reģioniem (plānošanas reģioni un tajos ietilpstošās pašvaldības tiek noteiktas saskaņā ar Ministru kabineta 2009. gada 5. maija noteikumiem Nr. 391 “Noteikumi par plānošanas reģionu teritorijām”).

**II. Dalības nosacījumi atbalsta pasākumā**

3. Atbalsta pasākuma dalībnieki ir remigranti un iekšējie migranti:

3.1. remigrants, kurš:

3.1.1. pirms došanās ilgstošā prombūtnē uz citu valsti Latvijā ir nodzīvojis vismaz 10 gadus;

3.1.2. ir atgriezies vai plāno atgriezties uz pastāvīgu dzīvi Latvijā pēc ilgstošas prombūtnes ārpus Latvijas. Ar ilgstošu prombūtni šo noteikumu izpratnē tiek saprasta prombūtne (pārdeklarējot dzīves vietu), kas ir ilgāka par trim gadiem;

3.1.3. ne ātrāk kā vienu gadu kopš atbalsta pasākuma pieteikuma iesniegšanas brīža ir uzsācis vai plāno uzsākt saimniecisko darbību Latvijas teritorijā, izņemot Rīgas pilsētā;

3.1.4. līdz atbalsta pasākuma pieteikuma iesniegšanas brīdim Latvijā ir nodzīvojis ne ilgāk kā vienu gadu kopš atgriešanās no ilgstošas prombūtnes ārpus Latvijas;

3.1.5. remigranta deklarētā dzīvesvieta pēc atgriešanās uz pastāvīgu dzīvi Latvijā pēc ilgstošas prombūtnes ārpus Latvijas atrodas vai atradīsies kādā no plānošanas reģioniem un tajos ietilpstošajām pašvaldībām, izņemot Rīgas pilsētā.

3.2. iekšējais migrants, kurš:

3.2.1. Latvijā ir mainījis savu deklarēto dzīvesvietu no viena plānošanas reģiona uz citu plānošanas reģionu vismaz uz trim gadiem un ir atgriezies vai plāno atgriezties sākotnējā plānošanas reģionā, kurā viņam bija deklarēta dzīvesvieta;

3.2.2. ne ātrāk kā vienu gadu kopš atbalsta pasākuma pieteikuma iesniegšanas brīža ir uzsācis vai plāno uzsākt saimniecisko darbību Latvijas teritorijā, izņemot Rīgas pilsētā, Jūrmalas pilsētā, Ādažu novadā, Babītes novadā, Carnikavas novadā, Garkalnes novadā, Inčukalna novadā, Krimuldas novadā, Ķekavas novadā, Mālpils novadā, Mārupes novadā, Olaines novadā, Ropažu novadā, Salaspils novadā, Saulkrastu novadā, Sējas novadā, Siguldas novadā, Stopiņu novadā

3.2.3. pēc atgriešanās uz pastāvīgu dzīvi sākotnējā plānošanas reģionā savu dzīvesvietu nav deklarējis Rīgas pilsētā, Jūrmalas pilsētā, Ādažu novadā, Babītes novadā, Carnikavas novadā, Garkalnes novadā, Inčukalna novadā, Krimuldas novadā, Ķekavas novadā, Mālpils novadā, Mārupes novadā, Olaines novadā, Ropažu novadā, Salaspils novadā, Saulkrastu novadā, Sējas novadā, Siguldas novadā, Stopiņu novadā.

4. Atbalsta pasākuma projekta pieteikumu var iesniegt:

4.1. fiziska persona, kas plāno uzsākt saimniecisko darbību un ir remigrants vai iekšējais migrants;

4.2. Latvijas Republikas Uzņēmumu reģistrā reģistrēts sīkais (mikro) vai mazais komersants, zemnieku vai zvejnieku saimniecība, kuras vienīgais īpašnieks ir remigrants vai iekšējais migrants vai tam pieder vairāk nekā puse pamatkapitāla daļu; kā arī saimnieciskās darbības veicējs, kas reģistrēts Valsts ieņēmumu dienestā.

5. Atbalsta pasākuma finansējuma saņēmējam, iesniedzot pamatojošos dokumentus un maksājumu pieprasījumu, ir jābūt Latvijas Republikas Uzņēmumu reģistrā reģistrētam sīkajam (mikro) vai mazajam komersantam, zemnieku vai zvejnieku saimniecībai vai saimnieciskās darbības veicējam, kas reģistrēts Valsts ieņēmumu dienestā.

6. Atbalsta pasākuma dalībnieki nevar iesniegt atbalsta pasākuma projekta pieteikumu šādās darbībās un nozarēs:

6.1. elektroenerģija, gāzes apgāde, siltumapgāde, izņemot gaisa kondicionēšana;

6.2. ūdensapgāde, kā arī notekūdeņu, atkritumu apsaimniekošana un sanācija, izņemot otrreizējo pārstrādi;

6.3. vairumtirdzniecība un mazumtirdzniecība, izņemot automobiļu un motociklu remontu;

6.4. finanšu un apdrošināšanas darbības;

6.5. operācijas ar nekustamo īpašumu;

6.6. valsts pārvalde un aizsardzība, obligātā sociālā apdrošināšana;

6.7. azartspēles un derības;

6.8. tabakas audzēšana un tabakas izstrādājumu ražošana;

6.9. ārpusteritoriālo organizāciju un institūciju darbība;

6.10. sprāgstvielu, ieroču un munīcijas ražošana un tirdzniecība;

6.11. alkoholisko dzērienu (izņemot mazajās alkoholisko dzērienu darītavās ražotos) ražošana un tirdzniecība.

**III. Atbalsta pasākuma finansējums un attiecināmās izmaksas**

7. Atbalsta pasākuma finansējums ir atbalsta pasākuma ietvaros pieejamais finansējums remigrantu un iekšējo migrantu uzņēmējdarbības projektu realizācijai, kas 2018. gadā katrā plānošanas reģionā ir 36 000 *euro.*

8. Viens atbalsta pasākuma dalībnieks atbalsta pasākuma finansējumu varsaņemt vienu reizi, un saņemtā atbalsta pasākuma finansējuma apmērs:

8.1. nepārsniedz 9000 *euro*;

8.2. nepārsniedz atbalsta pasākuma projekta pieteikuma iesniedzēja prognozējamo kopējo nodokļu maksājumu no iedzīvotāju ienākuma nodokļa un valsts sociālās apdrošināšanas obligātajām iemaksām nākamo trīs gadu periodā no atbalsta pasākuma projekta pieteikumā norādītā plānotā projekta uzsākšanas brīža;

8.3. tiek nodrošināts ar piesaistītām investīcijām vismaz 50% apmērā no atbalsta pasākuma projekta pieteikumā norādītā atbalsta pasākuma finansējuma apjoma. Piesaistītajām investīcijām var tikt izmantoti šādi resursi:

8.3.1. savi resursi finanšu līdzekļu veidā, kas tiek ieguldīti pēc atbalsta pasākuma projekta pieteikuma iesniegšanas līdz maksājuma pieprasījumam;

8.3.2. ieguldījums pamatlīdzekļos (izņemot transportlīdzekļus), kas tiek lietoti pieteiktā atbalsta pasākuma projekta īstenošanas vietā un atbilstoši projekta mērķim ir papildinoši projekta ietvaros iekļautajām attiecināmajām izmaksām, kā arī ir iegādāti ne vairāk kā vienu gadu pirms atbalsta pasākuma pieteikšanas brīža, un pieder atbalsta pasākuma projekta pieteicējam un ir vai tiek plānoti iekļaut uzņēmuma aktīvos;

8.3.3. ārējais finansējums, tostarp, finansējums, kas piesaistīts no kredītiestādēm un tiek ieguldīts pēc atbalsta pasākuma projekta pieteikuma iesniegšanas līdz maksājuma pieprasījumam.

9. Atbalsta pasākuma projekta ietvaros attiecināmās izmaksās ietver šādas izmaksu pozīcijas:

9.1. pamatlīdzekļos veiktie ilgtermiņa materiālie ieguldījumi (zemes gabali, ēkas, būves, ilggadīgie stādījumi, tehnoloģiskās iekārtas un mašīnas) un nemateriālie ieguldījumi (patenti, licences, preču zīmes, firmas zīmes, koncesijas un datorprogrammas), kuri atbilst šādiem nosacījumiem:

9.1.1. tie nepieciešami projekta mērķa sasniegšanai, darījumos izmantojot ekonomiski izdevīgāko pieeju;

9.1.2. tie jāizmanto vienīgi atbalsta pasākuma finansējuma saņēmēja saimnieciskās darbības veikšanas vietā;

9.1.3. tiem jābūt iekļautiem atbalsta pasākuma finansējuma saņēmēja aktīvos pieteikumā norādītajā ieguldījumu pozīcijā vismaz trīs gadus;

9.2. līdz 20% apgrozāmie līdzekļi no kopējām paredzētajām izmaksām izejvielu, materiālu iegādei, kā arī citām izmaksām, kas nepieciešamas projekta mērķa sasniegšanai, izņemot izmaksas atlīdzībām, apmācību un konsultāciju izdevumiem.

**IV. Atbalsta pasākuma projektu pieteikumu vērtēšanas process un nosacījumi**

10. Atbalsta pasākuma projekta pieteikums ir rakstiski sagatavots pieteikums atbalsta pasākuma finansējuma pretendēšanai, kas iesniegts izvērtēšanai attiecīgajā plānošanas reģionā; tam ir jāatbilst šādām noformēšanas prasībām - sagatavots datorrakstā valsts valodā, nepārsniedz divas A4 formāta lapas puses, fonta lielums 12 p, teksta stils - Times New Roman, atstarpes no malām ne mazākas par 20 mm, un tajā ir jānorāda informācija par šādiem kritērijiem:

10.1. uzņēmējdarbības projekta apraksts, ietverot šādas apakšsadaļas – projekta galvenā ideja, uzņēmuma darbības pamatmodelis, peļņas potenciāls, vietējo un reģionālo resursu (t.sk. spēju) efektīva izmantošana konkrētā uzņēmējdarbības projekta ietvaros, pieprasītais atbalsta pasākuma finansējums;

10.2. uzņēmējdarbības projekta īstenošanai piesaistīto investīciju apmērs un veids;

10.3. aprēķins par atbalsta pasākuma projekta pieteikuma iesniedzēja prognozējamo kopējo nodokļu maksājumu no iedzīvotāju ienākuma nodokļa un valsts sociālās apdrošināšanas obligātajām iemaksām nākamo trīs gadu periodā no atbalsta pasākuma projekta pieteikumā norādītā plānotā projekta uzsākšanas brīža;

10.4. atbalsta pasākuma dalībnieka apgādībā esošo bērnu skaits līdz 18 gadu vecumam;

10.4. atbalsta pasākuma projekta iesniedzēja atbilstības apstiprinājums remigranta vai iekšējā migranta statusam atbilstoši šo noteikumu 3.1. vai 3.2. apakšpunktā minētajām prasībām.

11. Atbalsta pasākuma projekta pieteikumi tiek vērtēti konkursa kārtībā. Atbalsta pasākuma projekta pieteikumiem, kuri saņem augstāko rezultātu, tiek piešķirts atbalsta pasākuma finansējums. Atbalsta pasākuma projekta rezultātu nosaka, izvērtējot šo noteikumu pielikumā norādītos kritērijus ar šādu svaru un tos summējot:

11.1. uzņēmējdarbības projekta apraksts, ar svaru 0,1;

11.2. uzņēmējdarbības projekta īstenošanai piesaistīto investīciju apmērs un veids, ar svaru 0,3;

11.3. aprēķins par atbalsta pasākuma projekta pieteikuma iesniedzēja prognozējamo kopējo nodokļu maksājumu no iedzīvotāju ienākuma nodokļa un valsts sociālās apdrošināšanas obligātajām iemaksām nākamo trīs gadu periodā no atbalsta pasākuma projekta pieteikumā norādītā plānotā projekta uzsākšanas brīža, ar svaru 0,5;

11.4. atbalsta pasākuma dalībnieka apgādībā esošo bērnu skaits līdz 18 gadu vecumam, ar svaru 0,1.

12. Vienāda atbalsta pasākuma projektu rezultāta gadījumā, priekšroka tiek dota tam atbalsta pasākuma dalībniekam, kura apgādībā ir lielāks bērnu skaits līdz 18 gadu vecumam.

13. Šo noteikumu 3.2. apakšpunktā minētajos gadījumos apstiprināto atbalsta pasākumu projektu skaits nedrīkst pārsniegt 50% no kopējā apstiprināto atbalsta pasākumu projektu skaita.

14. Katra plānošanas reģiona Attīstības padome apstiprina atbalsta pasākuma projektu pieteikumu vērtēšanas nolikumu, kurā ietver:

14.1. atbalsta pasākuma projekta pieteikuma iesniegšanas kārtību, kā arī pieteikuma formu saskaņā ar šo noteikumu 10.punktā noteikto struktūru;

14.2. atbalsta pasākuma projektu pieteikumu iesniegšanas termiņu nosaka katrs plānošanas reģions, tas nevar būt vēlāk kā 2018.gada 1.augusts, nosakot atbalsta pasākuma projekta pieteikumu iesniegšanas laiku ne īsāku kā viens mēnesis;

14.3. līguma formu par atbalsta pasākuma finansējuma saņemšanu un līguma slēgšanas kārtību;

14.4. maksājuma pieprasījuma formu;

14.5. atbalsta pasākuma finansējuma izmaksas kārtību.

15. Plānošanas reģions izveido vērtēšanas komisiju piecu cilvēkā sastāvā, kuru apstiprina plānošanas reģiona Attīstības padome. Vērtēšanas komisija veic atbalsta pasākuma projektu pieteikumu vērtēšanu un pieņem lēmumu par atbalsta pasākuma finansējuma saņēmējiem, ar kuriem tiek slēgts individuāls līgums par atbalsta pasākuma finansējuma saņemšanu. Vērtēšanas komisijai ir tiesības pieprasīt atbalsta pasākuma projekta pieteikuma iesniedzējam iesniegt papildu dokumentus, kas apliecina atbilstību remigranta vai iekšējā migranta statusam atbilstoši šo noteikumu 3.1. vai 3.2. apakšpunktā minētajām prasībām.

16. Atbalsta pasākuma finansējuma izmaksa tiek veikta:

16.1. pēc atbalsta pasākuma projekta pieteikumā norādīto attiecināmo izmaksu rašanās, iesniedzot pamatojošos dokumentus un maksājuma pieprasījumu attiecīgā plānošanas reģiona vērtēšanas komisijā;

16.2. piecu darba dienu laikā no pamatojošo dokumentu un maksājuma pieprasījuma iesniegšanas attiecīgā plānošanas reģiona vērtēšanas komisijā, bet ne vēlāk kā līdz 2018. gada 28. decembrim.

17. Atbalsta pasākuma projekta pieteikumu vērtēšana:

17.1. vērtēšanas komisijas locekļi katram atbalsta pasākuma projekta pieteikumam piešķir punktus katram šo noteikumu pielikumā noteiktajiem kritērijiem;

17.2. katram atbalsta pasākuma projekta pieteikumam tiek aprēķināts rezultāts saskaņā ar šo noteikumu pielikumā norādīto formulu;

17.3. rezultāti tiek secīgi sarindoti, vērtēšanas komisijas protokolā kā pirmo norādot to atbalsta pasākuma projekta pieteikumu, kas saņēmis vislielāko punktu skaitu, bet kā pēdējo – to pieteikumu, kas saņēmis vismazāko punktu skaitu.

**V. Atbalsta pasākuma finansējuma saņēmēja uzraudzība**

18. Atbalsta pasākuma finansējuma saņēmēja uzraudzību trīs gadu periodā pēc atbalsta pasākuma finansējuma saņemšanas veic atbalsta pasākuma finansējuma piešķīrējs – plānošanas reģions.

19. Uzraudzības periodā atbalsta pasākuma finansējuma saņēmējs par atbalsta pasākuma finansējuma līdzekļiem iegūtos aktīvus un izveidoto infrastruktūru izmanto tikai atbalsta pasākuma projekta pieteikumā paredzētajām aktivitātēm, kā arī neatsavina vai nepatapina.

20. Plānošanas reģionam ir tiesības pieprasīt atmaksāt piešķirtos atbalsta pasākuma finansējuma līdzekļus pilnā apmērā, ja atbalsta pasākuma finansējuma saņēmējs uzraudzības periodā:

20.1. neturpina uzsākto saimniecisko darbību;

20.2. maina saimnieciskās darbības veikšanas vietu;

20.3 iegūtos aktīvus vai izveidoto infrastruktūru izmanto citiem mērķiem, kā norādīts atbalsta pasākuma projekta pieteikumā.

**Noslēguma jautājumi**

21. Šo noteikumu izpratnē sīkie (mikro) un mazie komersanti ir komersanti, kuri atbilst Eiropas Komisijas 2014. gada 17. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (Eiropas Savienības Oficiālais Vēstnesis, 2014. gada 26. jūnijs, Nr. L 187), 1. pielikumā noteiktajām definīcijām.

22. Atbalstam tiek piemērots *de minimis* kritērijs saskaņā ar Komisijas 2013. gada 18. decembra Regulu (ES) Nr. 1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam (Eiropas Savienības Oficiālais Vēstnesis, 2013. gada 24. decembris, Nr. L 352). Atbalsta saņemšanā tiek ievēroti komercdarbības atbalsta kontroli regulējoši normatīvie akti.

Ministru prezidents Māris Kučinskis

Vides aizsardzības un

reģionālās attīstības ministrs Kaspars Gerhards

Putniņš 67026597

varis.putnins@varam.gov.lv

Ziediņa 66016725

dace.ziedina@varam.gov.lv